ኪራይ ሰብሳቢነትን ለመናድና መልካም አስተዳደርን  ለማስፈን የሚረዳ ፍኖተ ካርታ ተዘጋጀ
በአገሪቱ ኪራይ ሰብሳቢነትን በመታገል መልካም አስተዳደርን  ለማስፈን የሚረዳ ፍኖተ ካርታ መዘጋጀቱን  የኢህአዴግ ምክትል ሊቀመንበር አቶ ደመቀ መኮንን አስታወቁ ።አቶ ደመቀ መኮንን  የኢህአዴግ 10ኛ ድርጅታዊ ጉባኤ መጠናቀቅን ተከትሎ ለጋዜጠኞች  በሠጡት መግለጫ እንደገለጹት ኢህአዴግ የኪራይ ሰብሳቢነትን የፖለቲካ ኢኮኖሚ በልማታዊነት  መቀየር የሚያስችል ግልጽ የሆነ  ፍኖተ ካርታ ወይም መራሂ ዕቅድ ተነድፎ መቀመጡን ተናግረዋል ።የተነደፈው ፍኖተ ካርታ በአገሪቱ የልማታዊ መንግሥት የማልማት አቅሞችን ለይቶ  በሚንቀሳቀስበት  ወቅት  የኪራይ ሰብሳቢነትን  ምንጮች  ሊሆኑ የሚችሉትን ጉዳዮች አጥሮ ለማስቀምጥ የሚያስችል መሆኑን ገልጸዋል ።በተለይም  በአገሪቱ የኪራይ ሰብሳቢዎችን የግንኙነት ሰንሰለት  ለማፈራረስ የሚያስችል ስልት መነደፉን ያመለከቱት አቶ ደመቀ  ለህዳሴው ጉዞ  በልማታዊነትና ዴሞክራሲያዊነት ላይ  የሚፈጥረውን ተጽዕኖና አደገኛነት ለማስወገድ  ኢህአዴግ ቁርጠኝነቱን በተግባር እያሳየ መሆኑን ጠቅሰዋል ።ኢህአዴግ በቀጣይ ድርጅታዊ ንቅናቄው የተሟሟቀ ትግል በማካሄድ የመልካም አስተዳደር ጥያቄን የሞት ሽረት ጉዳይ አድርጎ መያዙን የገለጹት አቶ ደመቀ መሠረታዊ ለውጥ ለማምጣት  የኢህአዴግ ጉባኤ  መወሰኑን አብራርተዋል ።ኢህአዴግ  ውስጠ  ድርጅቱን  በመገምገም  ከህዝብ ጋር  የሚያገናኘውን መስተጋብር በሁለተኛው የዕቅድ ዘመን በህዝብ ንቅናቄ  እየተደገፈና የተሟሟቀ ለማድረግ ይሠራል ያሉት አቶ ደመቀ መልካም አስተዳደር ከልማቱ ጋር ተመጋግቦ መራመድ የሚችልበትን  የለውጥ ፕሮግራሞችን ከወዲሁ  ከህዝብ ሁነኛ ተሳትፎ ጋር ተግባራዊ እንደሚሆን  ገልጸዋል ።ድርጅቱ እስካሁን በመተካካት መርሁ በከፍተኛ አመረሩ ላይ ጥሩ  እየሄደ እንደሚገኝ የጠቀሱት አቶ ደመቀ በታችኛውንና በመካከለኛው  አመራር  የመርሁን ተግባራዊነት ላይ የታየውን ድክመት  ለማስወገድ እንደሚንቀሳቀስ አመልክተዋል።በመጨረሻም  አቶ ደመቀ  በአገሪቱ ኪራይ ሰብሳቢነትን  በመዋጋት  ሂደት  የመገናኛ ብዙሃን በህዝቡ ውስጥ ተጠያቂነትንና ተደራሽነትን በማጎልበት  ትልቅ ሚና እንዲጫወቱ አስፈላጊው ድጋፍ ሁሉ እንደሚደረግ  ገልጸዋል ።በመቐለ ከተማ ለአራት ቀናት ሲካሄድ  የቆየው 10ኛው የኢህአዴግ ጉባኤ  የተለያዩ የመልካም አስተዳደር ፤ ፖለቲካዊና ኢኮኖሚያዊ ውሳኔዎች በማስተላለፍና የኢህአዴግ ሥራ አስፈጻሚዎችን  በመምረጥ በትናንትናው ዕለት ተጠናቋል ። 